Diari Oficial de la Generalitat Valenciana


Sumari del DOGV 2314, del 20-07-1994 (1994/832017)

ORDRE de 12 de juliol de 1994, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta d'Alacant per als serveis de transport públic de viatgers amb automòbils de turisme.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/07/12/(1)/dof/vci/html**

### Dades del document

Número de DOGV
:   2314

Data del DOGV
:   20-07-1994

Secció del DOGV
:   DISPOSICIONS GENERALS

Número del document
:   1994/832017


Data del document
:   12-07-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 12 de juliol de 1994, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta d'Alacant per als serveis de transport públic de viatgers amb automòbils de turisme. [94/4973]  
El Decret 18/1985, de 23 de febrer, del Consell de la Generalitat Valenciana, faculta aquesta conselleria per a la creació, delimitació i ordenació, dins el territori de la nostra Comunitat, d'àrees de prestació conjunta per als serveis de transport públic de viatgers amb automòbils de turisme, anomenats habitualment taxis.  
El municipi d'Alacant l'envolten zones que pertanyen als municipis confrontants, que han experimentat una gran expansió a causa, d'una banda, de la creació de zones de població estables i d'indústria i, d'altra, del creixement de l'afluència turística. Les interrelacions en aquests municipis han aconseguit un nivell tal, que hi ha la necessitat de crear l'Àrea de Prestació Conjunta d'Alacant per als serveis de transport públic de viatgers amb automòbils de turisme.  
Amb la creació d'aquesta Àrea de Prestació Conjunta es pretén una adequada ordenació i coordinació dels serveis esmentats, per a la qual cosa s'estableix una regulació uniforme que, ultrapassant l'interès de cadascun dels municipis integrats, supere l'actual dualitat normativa i de competències que pesa sobre aquests serveis i facilite d'aquesta manera la seua prestació i les relacions entre transportistes i usuaris.  
Per tot això, de conformitat amb el que estableix el Decret 18/1985, de 23 de febrer, del Consell de la Generalitat Valenciana, i amb l'informe favorable previ dels municipis integrats, de la Junta Superior de Transports, de les associacions professionals i de les centrals sindicals representatives del sector.  
ORDENE:  
Article primer  
Es crea l'Àrea de Prestació Conjunta d'Alacant per als serveis de transport públic de viatgers amb automòbils de turisme, integrada pels municipis d'Alacant, Sant Vicent del Raspeig, San Juan, Mutxamel i el Campello.  
Article segon  
Per a la prestació dels serveis esmentats en l'Àrea de Prestació Conjunta d'Alacant, es crea l'autorització de l'Àrea d'Alacant. Aquesta autorització habilitarà els seus titulars per a prestar-hi serveis urbans i interurbans, amb origen en qualsevol dels municipis integrats.  
Aquesta autorització l'haurà de visar, anualment, el Servei Territorial de Transports d'Alacant.  
Article tercer  
Les autoritzacions de l'Àrea d'Alacant les atorgarà la Direcció General de Transports d'aquesta conselleria, amb l'informe previ de la Junta Superior de Transports i dels municipis afectats.  
Article quart  
L'autorització de l'àrea equivaldrà a la llicència municipal i a l'autorització VT per a servei interurbà i les comprendrà.  
Article cinquè  
La creació i atorgament de noves autoritzacions la determinarà la necessitat i conveniència del servei que s'haja de prestar al públic.  
Per a acreditar aquesta necessitat i conveniència s'analitzarà:  
a) La qualitat del servei abans de l'atorgament de noves autoritzacions.  
b) El tipus, extensió i creixement dels nuclis de població de l'àrea.  
c) La repercussió de les noves autoritzacions que s'han d'atorgar en el conjunt del transport i la circulació.  
En tot cas, el règim de concessió d'autoritzacions ha de tenir proporció amb el nombre d'habitants de l'àrea. Es considera com a índex adequat el d'una autorització per cada mil set-cents habitants.  
En l'expedient que amb aquesta finalitat es tramite, se sol·licitarà l'informe de la Junta Superior de Transports i es donarà audiència als ajuntaments integrats, a les agrupacions professionals, centrals sindicals representatives del sector i associacions de consumidors i usuaris, per un termini de quinze dies.  
La Direcció General de Transports d'aquesta conselleria determinarà, a la vista de les necessitats acreditades en l'expedient esmentat, el nombre d'autoritzacions que s'han d'atorgar, i convocarà a aquest fi el concurs públic escaient.  
Article sisè  
Les sol·licituds de les autoritzacions convocades es presentaran mitjançant escrit dels interessats en què acreditaran les condicions personals i professionals, proposaran la marca i el model del vehicle i, si escau, l'homologació del que es desitge adscriure a l'autorització i la resta de requisits exigits en les bases de la convocatòria, en les quals, també, es determinarà el procediment que cal seguir per a l'adjudicació.  
Una vegada finalitze el termini de presentació de sol·licituds, la Direcció General de Transports publicarà la llista en el Diari Oficial de la Generalitat Valenciana, a fi que els interessats i les agrupacions professionals i centrals sindicals puguen al·legar, en el termini de quinze dies, allò que consideren procedent en defensa dels seus drets.  
Article setè  
La Direcció General de Transports resoldrà sobre la concessió de les autoritzacions de nova creació a favor dels sol·licitadors amb major dret acreditat, amb subjecció a la prelació següent:  
1. En favor dels conductors assalariats dels titulars d'autorització de l'Àrea que presten servei amb dedicació plena i exclusiva en la professió, acreditada per mitjà de la possessió i vigència del carnet de conductor de l'Àrea i la inscripció i cotització en aquest concepte en la Seguretat Social, amb rigorosa i continuada antiguitat acreditada com cal.  
2. En favor de les persones físiques o jurídiques que les sol·liciten, aquelles autoritzacions que no s'adjudiquen de conformitat amb l'apartat 1.  
Article vuitè  
Els titulars d'autoritzacions hauran de començar a prestar el servei amb els vehicles adscrits a cadascuna d'aquestes, en el termini de seixanta dies naturals, comptadors des de la data de la seua adjudicació.  
En el cas de no poder complir aquest requisit, per causa de força major, el titular haurà de sol·licitar una pròrroga per escrit a la Direcció General de Transports, abans de vèncer el termini esmentat.  
Article novè  
Cada autorització tindrà un sol titular i empararà un sol i determinat vehicle.  
Article deu  
Tota persona titular d'autorització tindrà l'obligació d'explotar-la personalment o conjunta, mitjançant la contractació de conductors assalariats que tinguen el carnet de conductor de l'Àrea, estiguen afiliats a la Seguretat Social en règim de dedicació plena i exclusiva i d'incompatibilitat amb una altra professió.  
Quan no es puga complir aquesta obligació, caldrà la transmissió de les autoritzacions, en els supòsits admesos, o la renúncia.  
Quan un titular d'autorització que siga explotada únicament per ell mateix, amb dedicació plena i exclusiva, no puga prestar servei transitòriament per causa major justificada davant la Direcció General de Transports, podrà sol·licitar una autorització perquè el vehicle aplicat a l'autorització esmentada puga prestar servei de taxi conduït per un altre titular d'una sola autorització, el vehicle del qual no estiga en condicions de prestar-lo per motius justificats i aliens a la seua voluntat. La durada d'aquesta autorització no podrà passar de dos mesos improrrogables, i no es podrà sol·licitar una nova autorització en el termini d'un any, sense perjudici del compliment de les prescripcions legals que per la seua matèria siguen competència d'altres organismes.  
Article onze  
La transmissibilitat, caducitat i revocació de les autoritzacions s'ajustarà als supòsits i causes establertes en l'ordenança reguladora del servei d'autotaxis de l'Ajuntament d'Alacant.  
Article dotze  
Correspondrà a la Direcció General de Transports la tramitació, el control i la percepció de les taxes que s'originen per l'atorgament de les autoritzacions de l'àrea i per qualsevol altre document que expedesca o serveis que preste.  
Així mateix correspondrà als ajuntaments dels municipis integrats la tramitació, control i percepció de les taxes pels documents que expedesquen i per qualsevol altre servei que presten.  
Article tretze  
La prestació del servei a l'Àrea d'Alacant estarà subjecta a tarifa i a les seues condicions d'aplicació, que s'hauran d'aprovar per una ordre de la Conselleria d'Obres Públiques, Urbanisme i Transports, amb l'informe previ de la Comissió de Preus de la Generalitat Valenciana. Aquesta tarifa i les condicions d'aplicació vincularan els titulars d'autoritzacions, els conductors i els usuaris.  
En l'expedient que, amb aquest fi, s'instruesca s'escoltaran, per un termini de quinze dies hàbils, els ajuntaments dels municipis integrats, les agrupacions professionals i centrals sindicals representatives del sector, i també les de consumidors i usuaris.  
La revisió de les tarifes es realitzarà d'acord amb el procediment establert en els apartats anteriors per a l'aprovació.  
Article catorze  
Els vehicles automòbils adscrits a les autoritzacions de l'Àrea d'Alacant tindran el color i les característiques que mitjançant una ordre establesca la Conselleria d'Obres Públiques, Urbanisme i Transports.  
Article quinze  
La prestació i el compliment del servei, el personal adscrit, i tot el que faça referència al vehicle, s'haurà d'ajustar al que estableix l'ordenança reguladora del servei d'autotaxis de l'Ajuntament d'Alacant.  
Es delega en l'Ajuntament d'Alacant, d'acord amb les directrius que amb aquest fi establesca la Direcció General de Transports, tot el que faça referència als requisits, atorgament i règim jurídic dels carnets de conductor de l'àrea.  
Article setze  
Les infraccions que cometen els titulars de les autoritzacions i els seus conductors dependents es classificaran en lleus, greus i molt greus, de conformitat amb la tipificació establerta en la Llei 16/1987, de 30 de juliol (LOTT) i el seu reglament, de 28 de setembre de 1990.  
Article disset  
La inspecció dels serveis regulats en aquesta ordre correspondrà a la Direcció General de Transports i als ajuntaments respectius dels municipis integrats.  
Article divuit  
Les denúncies que realitzen les forces de l'ordre, usuaris o particulars es presentaran davant la Direcció General de Transports, o davant qualsevol dels ajuntaments dels municipis integrats, en aquest cas, es trametran l'endemà a la Direcció General de Transports, únic organisme competent per a la instrucció dels expedients sancionadors i imposició de sancions, d'acord amb el que estableix la Llei 16/1987, de 30 de juliol (LOTT) i el seu reglament, de 28 de setembre de 1990.  
DISPOSICIONS TRANSITÒRIES  
Primera  
Els qui a l'entrada en vigor d'aquesta ordre siguen titulars d'autorització VT, per a realitzar transport interurbà, i de llicència municipal atorgada per qualsevol dels municipis integrats, incloses les llicències de gran turisme, accediran automàticament i directament a les corresponents autoritzacions de l'àrea, amb el compliment previ de tots els requisits exigits per a la prestació del servei a l'Àrea de Prestació Conjunta d'Alacant i l'adaptació del sistema de tarifes i mecanisme que amb aquesta finalitat s'establesquen.  
Segona  
Les llicències la creació de les quals l'haja iniciat abans del 31 de maig de 1994 qualsevol dels ajuntaments dels municipis integrats, es consideraran creades com a autoritzacions de l'àrea.  
Tercera  
Amb caràcter general, els actuals carnets locals per a poder conduir vehicles autotaxis o autoturismes, expedits pels ajuntaments dels municipis integrats, equivaldran als carnets de conductor de l'àrea.  
Quarta  
Les remissions que aquesta ordre fa a l'ordenança reguladora del servei d'autotaxis de l'Ajuntament d'Alacant es consideraran vigents fins l'aprovació i publicació per aquesta conselleria del reglament regulador dels serveis de transport públic de viatgers en automòbils de turisme en l'Àrea de Prestació Conjunta d'Alacant.  
DISPOSICIÓ FINAL ÚNICA  
La Direcció General de Transports dictarà les instruccions que, si escau, siguen necessàries per a l'execució i desplegament d'aquesta ordre, que entrarà en vigor l'endemà de la seua publicació en el Diari Oficial de la Generalitat Valenciana.  
València, 12 de juliol de 1994.- El conseller d'Obres Públiques, Urbanisme i Transports: Eugenio Burriel de Orueta.


Còpia Permalink ELI